ທະຫານເນໂຕ້ 2 ຄົນ ຖືກຍິງຕາຍ ໃນອັຟການິສຖານ
ທະຫານເນໂຕ້ 2 ຄົນ ຖືກຜູ້ຊາຍຄົນນຶ່ງ ໃນເຄື່ອງແບບທະຫານອັຟການິສຖານຍິງຕາຍ ໃນພາກຕາເວັນອອກ ອັຟການິສຖານ.
ອົງການເນໂຕ້ກ່າວວ່າ ຜູ້ຊາຍຄົນນຶ່ງທີ່ໃສ່ເຄື່ອງແບບທະຫານອັຟການິສຖານໄດ້ສັງຫານ ທະຫານກຳລັງປະສົມ 2 ຄົນທີ່ປະຈຳການຢູ່ໃນພາກຕາເວັນອອກຂອງອັຟການິສຖານ ອົງການເນໂຕ້ ບໍ່ໄດ້ໃຫ້ລາຍລະອຽດຫຍັງຫຼາຍໄປກວ່ານີ້ກ່ຽວກັບເຫດຮ້າຍທີ່ເກີດຂຶ້ນໃນ ວັນພະຫັດມື້ນີ້ ມີພຽງແຕ່ກ່າວວ່າ ບຸກຄົນດັ່ງກ່າວໄດ້ຫັນປາຍປືນຍິງໃສ່ທະຫານເນໂຕ້ 2 ຄົນແລະກໍໄດ້ສັງຫານພວກກ່ຽວ ບໍ່ໄດ້ມີການແຈ້ງໃຫ້ຊາບກ່ຽວກັບສັນຊາດຂອງພວກທະຫານທີ່ເສຍຊີວິດ ຂະນະດຽວກັນ ຢູ່ທີ່ພາກໃຕ້ອັຟການິສຖານ ລະເບີດຝັງດິນລູກນຶ່ງໄດ້ສັງຫານຕຳຫຼວດ ອັຟການິສຖານ 10 ຄົນໃນວັນພະຫັດມື້ນີ້ ເຈົ້າໜ້າທີ່ປະຈຳແຂວງກ່າວວ່າ ຕຳຫຼວດຈຸດັ່ງກ່າວ ຫາກໍອອກໄປຈາກສູນຝຶກແອບແລະ ພວມກັບເມືອເຮືອນເວລາລົດເຂົາເຈົ້າໄດ້ຢຽບລະເບີດຝັງດິນລູກນຶ່ງ ທີ່ເມືອງ Nad Ali ໃນແຂວງ Helmand ຕຳຫຼວດທີ່ຖືກເກນໃໝ່ແມ່ນຮວມຢູ່ໃນຈຳນວນພວກທີີ່ເສຍຊີວິດ ມີນາຍຕຳຫຼວດຄົນນຶ່ງ ໄດ້ຮັບບາດເຈັບໃນການໂຈມຕີຄັ້ງນີ້